
A Vipera ursinii-komplex (Viperidae) niche összehasonlítása

A Vipera ursinii fajkomplex apró termetű veszélyeztetett viperák csoportja, amelyek Nyugat-Európától Kína keleti határáig fordulnak elő, sztyepp és havasi gyepeken. A komplexbe 10-17 taxon (fajok és alfajok) sorolható morfológiai és molekuláris módszerekkel, de a klasszikus kladisztikai eredmények ellentmondásban állnak a molekuláris filogenetikai törzsfa rekonstrukciókkal. Vizsgálatunkban az élőhelyi sajátosságok (főként klíma) és az ökológiai niche átfedés összefüggését kerestük morfológiai és filogenetikai összehasonlításokkal. Ehhez MaxEnt módszerrel modelleztük a Vipera ursinii-komplexbe tartozó 17 taxon ökológiai niche-ét, 11 klimatikus és geográfiai változó, valamint 216 irodalomból származó és saját gyűjtésű „csak-jelenlét” előfordulási adat alapján.. A niche modellek alapján taxon-páronként kiszámítottuk a niche átfedés nagyságát és összevetettük a morfológiai jellegekkel és különböző a priori csoportokkal. Eredményeink szerint a niche átfedés nagysága negatívan korrelált a morfológiai távolsággal, tehát az élőhelyi hasonlóság valóban kapcsolatban áll a morfológiai hasonlósággal. Továbbá vizsgáltuk, hogy a morfológiailag azonosítható közel rokon, testvér-taxonok és a molekuláris testvér-taxonok esetében csoportokon belül és csoportok között mekkora niche átfedés mértéke. Azt tapasztaltuk, hogy a filogenetikai testvér-taxonoknál szignifikánsan nagyobb volt a niche átfedés, ami niche konzervativizmusra utal. Az élőhely altitudinális kiterjedése alapján pedig azt tapasztaltuk, hogy a síkvidéki taxonok között magas a niche átfedés (pl. V. u. rakosiensis és V. u. moldavica), a hegy- és síkvidéki csoportok között alacsony, és nem várt eredmény volt, hogy a hegyvidéken előforduló taxonok között is alacsony a niche átfedés, amit a nagyobb altitudinális intervallum, vagy nagyobb mértékű adaptáció magyarázhat. Vizsgálatunk bizonyította, hogy a vizsgált vipera fajkomplexben (i) a morfológiai hasonlóság kapcsolatban van a niche-átfedés mértékével, (ii) a niche konzervativizmus erős lehet és (iii) a niche-átfedés kapcsolatban lehet a környezeti tényezők (tengerszint feletti magasság, éghajlati tényezők) változatosságával.



